กรธ.ติดดาบกกต. ให้อํานาจเพียบ
พลเมืองเน็ต3แสน ต่อต้านพรบ.คอมพ์,มีชัย ลดแรงต้าน ก.ม.พรรคการเมือง แบะท่าผ่อนปรนหลักเกณฑ์ล่าสมาชิกพรรค กรธ.ติดดาบ กกต.เพิ่ม อำนาจสอบสวน-ออกหมายเรียกคดีเลือกตั้ง กกต.แค่คนเดียวสั่งระงับยับยั้งได้ นายกฯลงพื้นที่ จ.สงขลา ลั่นไม่เคยเขียนกฎหมายรังแกใคร ย้ำจะเดินสู่ประชาธิปไตย บ้านเมืองต้องสงบก่อน โผ ครม. ประยุทธ์ 4 กระเพื่อมหนัก ลือสะพัด บิ๊กป้อม ไขก๊อกทั้ง 2 เก้าอี้ ปณิธาน รับข่าวกระพือแรงมาก ยันวันนี้ยังเป็นปกติ อนาคตขึ้นอยู่กับผู้บังคับบัญชาตัดสินใจ ชื่อ บิ๊กโด่ง ว่อนเสียบแทน รมว.กห. บิ๊กน้อย จ่อขึ้นชั้น รมว.ศธ. ด้าน บิ๊กหลี เริ่มนิ่งตีตราจอง รมว.ยธ. วีระศักดิ์ ลาออกทิ้ง สนช.อุบไต๋คั่วตำแหน่ง รมต. สอดรับนายกฯเล็งตั้งเพิ่ม รมช.กต. เครือข่ายพลเมืองเน็ต-แอมเนสตี้ ยื่น 3 แสนรายชื่อให้ สนช.คว่ำ พ.ร.บ.คอมพิวเตอร์ บิ๊กตู่ โต้พัลวัน ไม่เกี่ยวซิงเกิล เกตเวย์,กรรมการร่างรัฐธรรมนูญ (กรธ.) พยายามลดแรงต่อต้านจากฝ่ายการเมืองที่มีต่อร่าง พ.ร.บ.ประกอบรัฐธรรมนูญว่าด้วยพรรคการเมือง ล่าสุดนายมีชัย ฤชุพันธุ์ ประธาน กรธ.ระบุ กรธ.จะนำข้อเสนอแนะจากเวทีรับฟังความเห็นของพรรคการเมือง มาพิจารณาทบทวนใหม่ อาทิ การผ่อนปรนหลักเกณฑ์การหาสมาชิกพรรค,เมื่อเวลา 13.30 น. วันที่ 15 ธ.ค. ที่รัฐสภา มีการประชุมคณะกรรมการร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ.เป็นประธานการประชุม เพื่อพิจารณาทบทวนร่าง พ.ร.บ.ประกอบรัฐธรรมนูญว่าด้วยคณะกรรมการการเลือกตั้ง (กกต.) โดยนายมีชัยกล่าวก่อนการประชุมถึงการจัดสัมมนารับฟังข้อเสนอแนะต่อการจัดทำร่าง พ.ร.บ.ประกอบรัฐธรรมนูญ ว่าด้วยพรรคการเมืองจากตัวแทนพรรค การเมืองว่า นายชาติชาย ณ เชียงใหม่ กรธ.ผู้รับผิดชอบจะใช้เวลา 3-4 วัน สรุปผลการรับฟังความเห็นก่อนส่งให้ที่ประชุม กรธ.พิจารณาทบทวน เช่น กรอบเวลาหาสมาชิกปีแรก 5,000 คน และ 20,000 คน ภายใน 4 ปี อาจจะผ่อนให้ในช่วงแรก ก่อนการเลือกตั้ง เอาแค่มีสมาชิกจำนวนหนึ่งก่อน ยืนยันว่าไม่ได้ต้องการเขียนให้ทำไม่ได้ แล้วจะไปตัดสิทธิใคร,นายมีชัยกล่าวอีกว่า ส่วนกรณีที่พรรคเล็กแสดงความเห็นเรื่องทุนประเดิมมากเกินไป อย่างน้อย 1 ล้านบาทน่าจะเหมาะสมแล้ว ทั้งนี้ เพื่อให้พรรคเป็นของประชาชน แต่อาจปรับลดเกณฑ์ขั้นต่ำ 2,000 บาท และไม่เกิน 5 แสนบาทลง ใครมีน้อยอาจจ่ายสักหนึ่งพัน ใครมีมากก็ใส่หลักหมื่น จะไม่มีผลการตัดสินใจในพรรค เพราะเป็นความสมัครใจ ส่วนข้อสังเกตว่าอาจมีนายทุนตั้งพรรคแล้วจ่ายเงินแทนสมาชิก จะไปใส่โทษไว้ ส่วนเรื่องสาขาพรรคเป็นของเดิม ไม่ได้เพิ่ม อีกทั้ง กรธ.ยังเปิดช่องให้มีผู้แทนพรรค การเมืองประจำจังหวัดอีกด้วย ขอยืนยันว่ากำหนดการยังเป็นไปตามโรดแม็ป เพราะอย่างไรกฎหมายลูกทั้ง 10 ฉบับ ต้องเสร็จภายใน 8 เดือน,เมื่อเวลา 15.00 น. นายประพันธ์ นัยโกวิท กรธ. แถลงถึงเนื้อหาร่าง พ.ร.บ.ประกอบรัฐธรรมนูญว่าด้วย กกต.ฉบับเบื้องต้นว่า มีทั้งหมด 72 มาตรา แบ่งเป็น 4 หมวดและบทเฉพาะกาล ที่ผ่านมา กกต.ถูกมองว่าเป็นเสือกระดาษ กรธ.จึงกำหนดหน้าที่เชิงรุกไว้ในมาตรา 38 ให้ กกต.ต้องรีบสืบสวนสอบสวน เมื่อได้รับร้องเรียนเกี่ยวกับการเลือกตั้ง มาตรา 24 กำหนดให้ กกต.เพียงคนเดียวมีอำนาจสามารถตรวจสอบการเลือกตั้งให้เป็นไปอย่างสุจริต และต้องสอดส่องสืบสวนเพื่อป้องกันการกระทำที่จะเกิดความไม่สุจริต หากพบปัญหาสามารถระงับ ยับยั้งได้ ส่วนการถอนสิทธิเลือกตั้งต้องเอาเข้าคณะกรรมการใหญ่ และสามารถแจ้งเจ้าหน้าที่ตำรวจหรือ ผอ. กกต.จังหวัด รวบรวมหลักฐานการทุจริต ส่งสำนวน ให้อัยการสั่งฟ้องได้,นายประพันธ์กล่าวอีกว่า มาตรา 30 กำหนดให้ กกต.ขอให้ ปปง.และ สตง.ตรวจสอบเส้นทางการเงินได้ หากพบหรือสงสัยว่าจะมีการทุจริต กกต.สามารถขอให้หน่วยงานความมั่นคงที่ทำงานด้านการข่าว สำนักข่าวกรองแห่งชาติ (สขช.) ที่มีบุคลากรเก็บข้อมูลแต่ละพื้นที่อยู่แล้ว ช่วยหาข้อมูลการซื้อเสียง หรือการกระทำความผิดในทางลับ มาตรา 39 ให้อำนาจ กกต.แต่งตั้งพนักงานของสำนักงาน กกต. เป็นเจ้าพนักงานสอบสวนตาม ป.วิอาญา มีอำนาจสืบสวนไต่สวน เทียบเท่าเจ้าพนักงานตำรวจชั้นผู้ใหญ่ และเจ้าพนักงานฝ่ายปกครอง ออกหมายเรียกบุคคลมาสอบสวนได้ ด้านพยายามมีการป้องกันการถูกข่มขู่ในมาตรา 42 จะมีที่พักและเบี้ยเลี้ยงให้ เพื่อป้องกันความปลอดภัย ส่วนบทกำหนดโทษมาตรา 43 จะรุนแรงทางอาญาในฐานความผิดซื้อขายเสียง และกำหนดให้ตั้งงบประมาณเป็นเงินรางวัลนำจับการทุจริต และงบประมาณแก่หน่วยงานด้านการข่าว และให้ กกต.ลงพื้นที่ให้ความรู้เกี่ยวกับการเลือกตั้ง เหมือนตอน ครู ก. ครู ข. ครู ค.ของกระทรวงมหาดไทย ช่วงก่อนการทำประชามติรัฐธรรมนูญ,นายปกรณ์ นิลประพันธ์ เลขานุการ กรธ. กล่าวว่า แม้ภาพรวมกฎหมายนี้อาจไม่แตกต่างจากฉบับเก่า แต่ กรธ.คำนึงถึงประสบการณ์ กกต.จากปี 40-50 การปฏิบัติหน้าที่ที่ผ่านมาของ กกต. เหมือนโปลิศจับขโมย สิ่งที่ กกต.ยุคใหม่ต้องทำ คือ ต้องทำงานเชิงรุก หรือมีเลือกตั้งแล้วออกตรวจ หาข่าวตลอดเวลาไม่ใช่นั่งรอแต่ในห้องแอร์ กรธ.คาดหวังให้ กกต.มีเขี้ยวเล็บ รวมทั้งให้อำนาจขอความร่วมมือจากหน่วยงานต่างๆระหว่างเลือกตั้ง มุ่งหวังว่าประชาชนจะช่วย กกต.แจ้งเบาะแส สำหรับ กกต.จังหวัด กรธ.ได้เปลี่ยนวิธีคิด ให้ประชาชนมีส่วนร่วมและตรวจสอบ ถ้าใช้คนพื้นที่อย่างเดียวจะมีปัญหา จึงดีไซน์คณะผู้ตรวจการเลือกตั้ง แต่ละจังหวัดขึ้นบัญชีไว้ 5-8 คน และให้ กกต.แต่งตั้งคนจากพื้นที่ 2 คน และส่วนที่เหลืออีก 3-5 คน จับสลากเอาคนนอกพื้นที่เข้ามาช่วยดูแลการเลือกตั้ง ทำงานร่วมกับผู้สังเกตการณ์อาสา ระบบนี้จะทำให้เกิดประสิทธิภาพและเป็นกลางมากขึ้น,ที่รัฐสภา นายคำนูณ สิทธิสมาน โฆษกคณะกรรมาธิการวิสามัญกิจการสภาขับเคลื่อนการปฏิรูปประเทศ (วิป สปท.) แถลงว่า วันที่ 16 ธ.ค.เวลา 13.00-16.30 น. กรธ.จะจัดสัมมนาชี้แจงร่าง พ.ร.บ. ประกอบรัฐธรรมนูญว่าด้วยคณะกรรมการการเลือกตั้ง (กกต.) กรธ.ได้เชิญสมาชิก สปท.ร่วมรับฟังด้วย นอกจากนี้ ที่ประชุมวิป สปท.ยังพิจารณากำหนดระเบียบวาระการประชุม สปท.ในวันที่ 20 ธ.ค. 2 เรื่อง คือ 1.รายงานการปฏิรูป เรื่อง ผู้ดำรงตำแหน่งทางการเมือง โดย กมธ.ขับเคลื่อนการปฏิรูปประเทศด้านการเมือง มีแนวทางการปฏิรูป เช่น การปฏิรูปมาตรการคัดกรองและตรวจสอบคุณสมบัติของผู้สมัครเข้าดำรงตำแหน่งทางการเมือง การปฏิรูปการควบคุมตรวจสอบจริยธรรม ระบบคุณธรรม และการปฏิบัติหน้าที่ โดยปราศจากการขัดกันแห่งผลประโยชน์ของผู้ดำรงตำแหน่งทางการเมือง 2.รายงานการปฏิรูประบบสถิติแห่งชาติ เพื่อการบริหารราชการแผ่นดินและการบริการประชาชน โดย กมธ.ขับเคลื่อนการปฏิรูปประเทศ ด้านการบริหารราชการแผ่นดิน,เมื่อเวลา 10.00 น. ที่กระทรวงมหาดไทย นายประวิช รัตนเพียร กรรมการการเลือกตั้ง ประชุมร่วมกับนายสุธี มากบุญ รมช.มหาดไทย เพื่อขอความร่วมมือสนับสนุนกิจกรรมหมู่บ้านไม่ขายเสียง และกิจกรรมการอบรมผู้จัดการประจำหน่วยเลือกตั้งมืออาชีพ โดย กกต.ขอให้กระทรวงมหาดไทยสนับสนุนการจัดตั้งศูนย์ส่งเสริมพัฒนาประชาธิปไตยระดับอำเภอและจังหวัด โดยนายอำเภอ และผู้ว่าราชการจังหวัด เป็นที่ปรึกษา กำกับดูแลประสานงานกับ กกต.พื้นที่ ในการปฏิบัติหน้าที่ช่วงที่มีการเลือกตั้ง สนับสนุนกิจกรรมของศูนย์ส่งเสริมพัฒนาประชาธิปไตยตำบล ที่จัดตั้งไปแล้วรวม 7,428 แห่ง 76 จังหวัด และกรุงเทพมหานคร เพื่อคัดเลือกหมู่บ้านปลอดการซื้อสิทธิขายเสียงและจัดตั้งเป็นหมู่บ้านไม่ขายเสียงให้เป็นต้นแบบ ตามเป้าหมายให้ก่อนการเลือกตั้ง แต่ละอำเภอทั่วประเทศต้องมี 1 หมู่บ้านเป็นต้นแบบของหมู่บ้านไม่ขายเสียง,ด้านนายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวถึงกรณี พล.อ.ประยุทธ์ จันทร์โอชา นายกฯและหัวหน้า คสช. ระบุถ้าพรรค การเมืองยังไม่ปลดล็อกตัวเอง ไม่ร่วมมือจะใส่ล็อกเพิ่มอีกชั้นว่า เห็นได้ชัดว่ามุมมองของ พล.อ.ประยุทธ์ต่อพรรคการเมืองเป็นเช่นไร พรรคการเมืองไม่ใช่หน่วยทหารในสังกัด ไม่ใช่หน่วยขึ้นตรง นักการเมืองไม่ใช่พลทหารที่จะมาสั่งซ้ายหันขวาหัน หรือสั่งให้ออกกำลังกายทุกวันพุธหรือสั่งให้ทำอะไรตามอำเภอใจ การดูถูกพรรคการเมือง นักการเมือง เท่ากับดูถูกประชาชน แทนที่จะโยนบาปให้พรรคการเมือง ลองมองย้อนกลับไปสารพัดเวทีที่ กรธ.อ้างว่ารับฟังความเห็น ดูจากกำหนดการก็รู้ว่าตั้งใจไปฟังหรือไปพูด ที่ผ่านมามีข้อเสนอแนะของใครพรรคไหนที่ กรธ.นำไปปรับแก้ให้เห็นเป็นรูปธรรมบ้าง จะมีพิมพ์เขียวหรือใบสั่งหรือไม่ สังคมวิเคราะห์ได้เป็นที่ประจักษ์ชัด ถ้ารัฐบาล คสช. และ กรธ.จริงใจกว่านี้ พรรคไหนจะปฏิเสธ และที่บอกว่าพรรคการเมืองเอาแต่ได้อย่าลืมสำรวจเครือข่ายพวกพ้องด้วยว่ามีวิธีคิดแบบนั้นหรือไม่,อีกด้าน เมื่อเวลา 07.30 น. ที่ฝูงเครื่องบิน กองการบินศูนย์การเคลื่อนย้ายกองทัพบก พล.อ.ประยุทธ์ จันทร์โอชา นายกรัฐมนตรี พร้อมคณะเดินทางไปวัดวารีปาโมกข์ ต.ระโนด อ.ระโนด จ.สงขลา เพื่อตรวจเยี่ยมให้กำลังใจผู้ประสบภัยน้ำท่วม มีนายทรงพล สวาสดิ์ธรรม ผวจ.สงขลา หัวหน้าส่วนราชการ และประชาชนในพื้นที่จำนวนมากให้การต้อนรับ พร้อมมอบถุงยังชีพ 2,000 ถุง ระหว่างนั้นมีคุณยายอายุ 88 ปี มอบพระเหรียญปลอดหน้าคงหลัง หลวงพ่อปลอด วันหัวป่า อ.ระโนด ให้กับนายกฯ ซึ่งเป็นพระเกจิดังที่ชาวสงขลาเชื่อว่ามีพุทธคุณเด่นด้านคงกระพันชาตรี หนังเหนียว คุ้มครองแคล้วคลาดปลอดภัยจากอันตราย จากนั้นนายกฯ กล่าวกับประชาชนตอนหนึ่งว่า รู้ถึงความเดือดร้อนประชาชนที่ต้องอดทนสู้กับความลำบาก สมเด็จ พระเจ้าอยู่หัวองค์ปัจจุบันทรงรับสั่งว่าให้ดูแลประชาชนให้ดีที่สุด ตามแนวทางพระบรมชนกนาถที่ทรงห่วงใยเสมอมา การแก้ไขปัญหาน้ำท่วม ขอให้รัฐบาลนำแนวทางรัชกาลที่ 9 มาปรับใช้ นำทุกโครงการมาศึกษาดู,นายกฯกล่าวว่า วันนี้เรากำลังอยู่ในช่วงทุกข์โศกและกำลังจะมีอนาคต อย่าง 2 พันกว่าล้านบาทที่ผู้ว่าฯจ.สงขลา ขอมาตามแผนแก้ปัญหาน้ำท่วม ตั้งใจให้อยู่แล้ว ขอแค่อย่าต่อต้านการทำงาน อย่าขัดแย้งอีก จะเดินไปสู่ประชาธิปไตยได้ บ้านเมืองต้องสงบเรียบร้อยก่อน ตนเป็นคนพูดแล้วทำ ไม่ใช่ดีแต่พูดอย่างเดียว โดยมีประชาชนเป็นศูนย์กลาง ตามแนวทางพระบาทสมเด็จพระเจ้าอยู่หัว บริหารแผ่นดินยึดข้อเท็จจริง เป็นธรรม บนอัตลักษณ์ของคนไทย เพราะคนไทยไม่ชอบการบังคับ จึงต้องปรับตัวเอง เคารพกฎหมาย ที่รัฐบาลไม่เคยเขียนกฎหมายไปลิดรอนสิทธิเสรีภาพใคร ตนขึ้นมาไม่เคยรังแกประชาชนหรือใครเป็นพิเศษ เว้นแต่คนที่ทำผิดกฎหมาย แต่ปัญหาคือไม่ยอมเข้ากระบวนการยุติธรรม และต่อไปเพื่ออนาคตลูกหลาน เราจึงต้องมีแผนการพัฒนาประเทศในอีก 20 ปีข้างหน้า ที่ลูกหลานไม่ต้องรอมรดก ไม่ต้องคอร์รัปชัน โกงกิน แต่สร้างอนาคตด้วยการศึกษา มีงานทำ มีรายได้สูงขึ้น,ต่อจากนั้น พล.อ.ประยุทธ์และคณะได้ลงเรือให้กำลังใจประชาชนที่ประสบอุทกภัย บริเวณริมคลองตะเครียะและทะเลสาบสงขลา พร้อมมอบถุงยังชีพแก่ประชาชน 1,000 ชุด โดย พล.อ.ประยุทธ์ กล่าวกับประชาชนว่า มาเยี่ยมมาให้เห็นหน้าและจะแก้ไขปัญหาน้ำอย่างถาวร จากนั้นนายกฯและคณะเดินทางกลับ กทม.,ต่อมาเวลา 15.50 น. ที่ฝูงเครื่องบิน กองการบินศูนย์การเคลื่อนย้ายกองทัพบก ดอนเมือง พล.อ.ประยุทธ์ จันทร์โอชา นายกฯและหัวหน้า คสช.และคณะเดินทางกลับจากลงพื้นที่ตรวจเยี่ยมประชาชนที่ประสบอุทกภัยน้ำท่วม อ.ระโนด จ.สงขลา โดย พล.อ.ประยุทธ์เดินลงจากเครื่องบินโบกมือยิ้มให้แก่ผู้สื่อข่าวอย่างอารมณ์ดี จากนั้นทำท่าวันทยาหัตถ์แตะที่ปีกหมวกแก๊ปก้าวขึ้นรถไปทันที โดยไม่ให้สัมภาษณ์ใดๆ,เมื่อเวลา 10.00 น. ที่รัฐสภา มีการประชุมสภานิติบัญญัติแห่งชาติ (สนช.) มีนายพรเพชร วิชิตชลชัย ประธาน สนช.เป็นประธานการประชุม ก่อนเข้าสู่วาระการประชุม นายพรเพชรแจ้งให้ที่ประชุมรับทราบ พระบรมราชโองการโปรดเกล้าฯแต่งตั้งองคมนตรีเพิ่มเติมจำนวน 2 คน คือนายวิรัช ชินวินิจกุล และนายจรัลธาดา กรรณสูต นอกจากนี้ นายพรเพชรแจ้งต่อที่ประชุมว่า นายวีระศักดิ์ ฟูตระกูล อดีตปลัดกระทรวงการต่างประเทศ ได้ลาออกจากการเป็นสมาชิก สนช. มีผลตั้งแต่วันที่ 11 ธ.ค. 2559 ทำให้จำนวนสมาชิก สนช.เหลือ 248 คน จาก 250 คน,ขณะที่นายวีระศักดิ์ ฟูตระกูล ให้สัมภาษณ์ถึงการลาออกจาก สนช.ว่า เหตุผลการลาออกเป็นเหตุผลส่วนตัว เมื่อถามว่า มีปัญหาเรื่องสุขภาพหรือไม่ นายวีระศักดิ์ตอบว่า สุขภาพยังแข็งแรงดี เมื่อถามต่อว่า จะลาออกไปเป็นรัฐมนตรีหรือไม่ นายวีระศักดิ์ตอบว่า ยังบอกไม่ได้ รอให้มีความชัดเจนก่อน,ผู้สื่อข่าวรายงานว่า สำหรับความคืบหน้าในการปรับคณะ ครม. ประยุทธ์ 4 เริ่มกลับมามีความเคลื่อนไหวอีกครั้ง หลังจากนายวีระศักดิ์ ฟูตระกูล อดีตปลัดกระทรวงการต่างประเทศ ลาออกจากสมาชิก สนช. คนใกล้ชิดนายกฯเปิดเผยว่า นายวีระศักดิ์ปัจจุบันดำรงตำแหน่งผู้ช่วย รมต.ต่างประเทศ ของนายดอน ปรมัตถ์วินัย ซึ่งช่วงนี้นายดอนมีปัญหาเรื่องสุขภาพ ทำให้ พล.อ.ประยุทธ์ จันทร์โอชา นายกฯ และหัวหน้า คสช.ตัดสินใจจะผลักดันนายวีระศักดิ์ขึ้นมาเป็น รมช.ต่างประเทศ เพื่อให้มีอำนาจตัดสินใจและเข้ามาช่วยทำงานได้อย่างเต็มที่,ผู้สื่อข่าวรายงานว่า ส่วนตำแหน่งรัฐมนตรีอื่นๆ ล่าสุดเก้าอี้ รมว.ยุติธรรม ยังคงเป็นชื่อของ บิ๊กหลี พล.อ.นิวัตร มีนะโยธิน ผู้ช่วย รมต.ยุติธรรม ตามที่ พล.อ.ไพบูลย์ คุ้มฉายา องคมนตรี ในฐานะอดีต รมว.ยุติธรรม ผลักดันเสนอต่อนายกฯมาตั้งแต่แรก ส่วน รมว.ศึกษาธิการ จากเดิมที่มีชื่อ บิ๊กโด่ง พล.อ.อุดมเดช สีตบุตร รมช.กลาโหม จะโยกมาขึ้นชั้นเป็น รมว.ศึกษาธิการ มาถึงโค้งนี้ปรากฏว่ามีกระแสข่าวเขย่าเก้าอี้รัฐมนตรีด้านความมั่นคงลือสะพัดออกมาแรงมาก โดยมีข่าวบางกระแสระบุว่า พล.อ.ประวิตร วงษ์สุวรรณ ได้ยื่นลาออกจากตำแหน่งรองนายกฯ และ รมว.กลาโหม แต่ยังไม่มีการยืนยันอย่างเป็นทางการ โดยมีรายงานข่าวว่านายกฯ เตรียมขยับ พล.อ.อุดมเดชให้ขึ้นชั้นนั่งเป็นรมว.กลาโหม พร้อมทั้งจะเลื่อน บิ๊กน้อย พล.อ.สุรเชษฐ์ ชัยวงศ์ รมช.ศึกษาธิการ ไปนั่งเก้าอี้ รมว.ศึกษาธิการแทนขณะที่ตำแหน่ง รมช.กลาโหม กำลังอยู่ระหว่างการพิจารณา,นายปณิธาน วัฒนายากร ที่ปรึกษา พล.อ. ประวิตร วงษ์สุวรรณ รองนายกฯ และ รมว.กลาโหม ให้สัมภาษณ์กรณีกระแสข่าว พล.อ.ประวิตรเตรียมลาออกจากตำแหน่งว่า ที่ผ่านมาภารกิจต่างๆของ พล.อ.ประวิตรเป็นไปด้วยความเรียบร้อยดี ขณะนี้กำหนดการทำงานต่างๆ ยังเป็นเช่นเดิมไม่มีอะไรเปลี่ยนแปลง มีงานติดต่อกันไปถึงเดือน ม.ค.60 ทุกอย่างยังปกติ พล.อ.ประวิตรยังคุยกับ พล.อ.ประยุทธ์ จันทร์โอชา นายกฯ และหัวหน้า คสช. วันละหลายรอบเหมือนที่ผ่านมา วันนี้ยังไม่มีอะไรเปลี่ยนแปลง แต่ในอนาคตขึ้นอยู่กับผู้บังคับบัญชาจะเป็นผู้ตัดสินใจ และข่าวลือที่ออกมาในครั้งนี้ถือว่าแรงมาก และ พล.อ. ประวิตรทราบถึงข่าวลือดังกล่าวแล้ว กำลังตรวจสอบอยู่ว่ามีข่าวออกมาจากที่ใด,อีกเรื่องเมื่อเวลา 10.00 น. ที่รัฐสภา เครือข่ายพลเมืองเน็ต และองค์กรนิรโทษกรรมสากล ประเทศไทย (แอมเนสตี้ อินเตอร์เนชั่นแนล) นำโดย น.ส.สฤณี อาชวานันทกุล ผู้ก่อตั้งเครือข่ายพลเมืองเน็ต ยื่นหนังสือแนบรายชื่อประชาชน 3 แสนรายชื่อต่อสภานิติบัญญัติแห่งชาติ (สนช.) ผ่านนางวรารัตน์ อติแพทย์ เลขาธิการวุฒิสภา ปฏิบัติหน้าที่เลขาธิการ สนช. เพื่อเรียกร้อง สนช.ไม่รับร่าง พ.ร.บ.ว่าด้วยการกระทำผิดเกี่ยวกับคอมพิวเตอร์ (ฉบับที่) พ.ศ. วาระ 2 และ 3 ที่จะพิจารณาในวันที่ 16 ธ.ค. โดย น.ส.สฤณีกล่าวว่า ต้องการให้ สนช.ไม่รับร่างเนื่องจากอยากให้ชะลอการออกกฎหมายดังกล่าวออกไป เพราะเนื้อหายังไม่ชัดเจน ควรทบทวนแก้ไขมาตราที่กระทบสิทธิเสรีภาพประชาชน และสมควรแก้ไขร่างมาตรา 14 ให้ชัดเจน ตลอดจนแก้ไขร่างมาตรา 15, 18 19, 20, และ 26 ให้คำนึงถึงสิทธิความเป็นส่วนตัวและข้อมูลส่วนบุคคลของประชาชน เพราะการให้เจ้าหน้าที่ตั้งศูนย์บล็อกเว็บไซต์ ปิดกั้นข้อมูลที่ขัดต่อศีลธรรมโดยไม่ผิดกฎหมาย เป็นการให้อำนาจรัฐโดยตรงมาปิดกั้นประชาชน หากผ่านออกมาเป็นกฎหมาย จะถูกนำไปบังคับใช้ในทางละเมิดสิทธิและเสรีภาพของประชาชนได้,ที่รัฐสภา พล.ต.อ.ชัชวาลย์ สุขสมจิตร สมาชิก สนช.ในฐานะประธานคณะกรรมาธิการวิสามัญพิจารณาร่าง พ.ร.บ.ว่าด้วยการกระทำความผิดเกี่ยวกับคอมพิวเตอร์ (ฉบับที่) พ.ศ กล่าวถึงกรณีเครือข่ายพลเมืองเน็ต และองค์กรนิรโทษกรรมสากล ประเทศไทย (แอมเนสตี้ อินเตอร์เนชั่นแนล) ยื่นรายชื่อประชาชน 3 แสนชื่อ ให้ สนช.ลงมติไม่รับร่าง พ.ร.บ.คอมพิวเตอร์ในวาระ 2 และ 3 ว่า ยืนยันว่า กมธ.ปรับปรุงแก้ไขเนื้อหาให้ชัดเจนรัดกุมมากขึ้นกว่าร่างที่ส่งมาในวาระรับหลักการ แต่ภาคประชาชนกังวล เข้าใจผิดว่าจะนำเรื่องซิงเกิลเกตเวย์มารวมอยู่ ทั้งที่จะแยกไปเป็นกฎหมายอีกฉบับหนึ่ง ส่วนที่ระบุว่าความผิดที่ขัดต่อความสงบเรียบร้อยและศีลธรรมอันดีของประเทศ กำหนดนิยามกว้างมากนั้น ผู้ใช้ดุลพินิจตีความไม่ใช่ดุลพินิจของ คณะกรรมการกลั่นกรองข้อมูลคอมพิวเตอร์ 5 คน ที่รัฐมนตรีแต่งตั้งขึ้นมา คณะกรรมการกลั่นกรองฯจะทำหน้าที่เพียงส่งเรื่องที่เห็นว่าน่าจะเข้าข่ายขัดต่อความสงบเรียบร้อยของประเทศหรือศีลธรรมอันดีไปให้รัฐมนตรีพิจารณา เพื่อส่งเรื่องต่อไปให้ศาลเป็นผู้ชี้ขาดในขั้นสุดท้าย ไม่ต้องเป็นห่วงว่าร่างกฎหมายฉบับนี้จะให้อำนาจแก่เจ้าหน้าที่มากมายเกินเหตุ,ที่ จ.สงขลา พล.อ.ประยุทธ์ จันทร์โอชา นายกฯและหัวหน้า คสช. กล่าวกับประชาชนระหว่างลงพื้นที่ว่า เรื่อง พ.ร.บ.คอมพิวเตอร์ ยืนยันว่าไม่ใช่ซิงเกิลเกตเวย์ แต่ออกมาเพื่อป้องกันปัญหา เช่นก่อการร้าย แฮกเกอร์ ฉ้อโกง ใครไม่เข้าใจกดไลค์เป็นแสน ไม่เข้าใจกลับไปดูเครื่องมือ เช็กแล้วว่าไม่เคยมีนโยบายให้ไปทำซิงเกิลเกตเวย์ มีเพียงว่า ผิดตรงไหนก็ต้องไปดูตรงนั้นจะได้ระงับเพราะมันเร็ว เพราะไม่กี่วินาทีมันไปทั้งโลก ทั้งเว็บไซต์ละเมิด เว็บโป๊ ถ้าไม่ทำมันจะแพร่หลายขึ้น เป็นอันตรายกับลูกหลาน เช่น กินยาผิดบ้าง สังคมเสื่อมโทรม วันนี้ก็รู้อยู่แล้วว่ามีเว็บละเมิดอยู่ แต่ก็ทำอะไรไม่ได้ เพราะไม่มีกฎหมายแบบนี้ และเราปล่อยให้เป็นแบบนี้ไม่ได้,ที่กองบัญชาการกองทัพบก พล.ต.ฤทธี อินทราวุธ ผอ.ศูนย์ไซเบอร์ กองทัพบก กล่าวว่า ไม่ควรนำมาโยงเรื่องซิงเกิลเกตเวย์เป็นไปไม่ได้ ทั้งด้านเทคนิคและการปฏิบัติแบบรวมศูนย์ รัฐบาลไม่เอาด้วยอยู่แล้ว เพราะกระทบความเชื่อมั่นและการพัฒนาเศรษฐกิจแบบดิจิทัล ร่าง พ.ร.บ.ดังกล่าวปรับปรุงจากปี 2550 ให้ทันสมัย ทันโลก เพิ่มโทษผู้กระทำความผิดด้าน พ.ร.บ.คอมพิวเตอร์และกฎหมายอาญาอื่น ไม่ได้ละเมิดสิทธิข้อมูลส่วนบุคคลหรือคุกคามสิทธิส่วนบุคคลในโลกไซเบอร์ ตามที่บางกลุ่มพยายามสร้างกระแสบิดเบือน ให้ประชาชนหลงเชื่อคัดค้าน กลับกันจะคุ้มครองให้ความเป็นธรรมแก่ประชาชนทั่วไป และผู้ใช้งานคอมพิวเตอร์ รวมทั้งเป็นมาตรการทางกฎหมายรองรับการพัฒนาเศรษฐกิจแบบดิจิทัลของประเทศ ขอวิงวอนผู้ที่สร้างกระแสและสื่อต่างๆควรหยุดสร้างกระแสปลุกปั่นให้เกิดความเข้าใจผิด ตื่นตระหนก และความแตกแยกในสังคม,ขณะที่นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวว่า ถึงจุดทางเลือกว่าเราจะเลือกเอาความมั่นคงให้ถึงที่สุด แล้วสุ่มเสี่ยงละเมิดสิทธิส่วนบุคคล หรือจะให้มีสิทธิส่วนบุคคลเต็มที่ แต่มีความเสี่ยงเรื่องความมั่นคง ต้องหาความพอดี แต่ตัว พ.ร.บ. คอมพิวเตอร์ต้องแก้ไขอยู่แล้ว เพราะมีปัญหาการตีความและการบังคับใช้ ถ้าคนไม่มั่นใจ เรื่องเศรษฐกิจดิจิทัลจะเกิดไม่ได้ บางเรื่องที่พยายามแก้ไขอยู่ เป็นทิศทางที่ถูกต้อง เช่น การเล่นงานพวกคนที่โพสต์ข้อความ ข้อมูล ข่าวสารหรือแชร์ไลค์ กรณีอาจละเมิดความมั่นคง แต่อย่าเอาไปเหมารวมกับเรื่องหมิ่นประมาท ไม่เช่นนั้นจะสุ่มเสี่ยงบานปลายกันไปหมด คนใช้อินเตอร์เน็ตยังไม่มั่นใจการบังคับใช้ว่าจะตีความครอบคลุมแค่ไหน สุดท้ายถ้าเกิดมีมาตรการทำให้รัฐเข้ามาล่วงรู้หรือควบคุมการสื่อสารทางนี้มากขึ้น แล้วถูกบิดเบือนได้โดยผู้ใช้อำนาจ ซึ่งเราเคยมีรัฐบาลที่ใช้อำนาจโดยไม่ชอบ ประชาชนจึงเป็นห่วง,นายณัฐวุฒิ ใสยเกื้อ แกนนำ นปช.กล่าวว่า กลุ่มที่ยื่นคัดค้าน พ.ร.บ.คอมพิวเตอร์ ไม่มีปัญหาเรื่องความมั่นคง คัดค้านอย่างเป็นอารยะ ไม่เกี่ยวข้องกับความขัดแย้งทางการเมือง หัวใจสำคัญคือข้อกังวล เรื่องสิทธิเสรีภาพของประชาชน กรณีซิงเกิล เกตเวย์ หากผู้มีอำนาจเห็นว่าเข้าใจคลาดเคลื่อนหรือบิดเบือนข้อเท็จจริงควรเปิดเวทีสาธารณะให้ซักถามและอธิบาย แม้จะกล่าวอ้างว่าเป็นความจำเป็นเร่งรีบ แต่ไม่ควรมองข้ามเสียงเรียกร้องของประชาชนจำนวนมาก ถึงขณะนี้ สนช.ยังเงียบ เป็นไปได้ว่าวันนำเข้าสภาฯจะเฉย เพราะท่าทีของผู้มีอำนาจเป็นเอกภาพว่าจะเอาให้ได้ สนช.อยู่บนเรือแป๊ะต้องตามใจแป๊ะ เข้าทำนองได้หมดถ้าแป๊ะสดชื่น หากประชาชนผู้เป็นเจ้าของอำนาจตัวจริงหลายแสนคนเข้าชื่อคัดค้าน แต่กลับไม่รับฟังก็หาความชอบธรรมไม่ได้,ที่ศาลอาญา เมื่อเวลา 09.30 น. ที่ศาลนัดอ่านคำพิพากษาศาลฎีกาคดีที่พนักงานอัยการฝ่ายคดีอาญา 10 เป็นโจทก์ ฟ้องนายยศวริศ ชูกล่อม หรือเจ๋ง ดอกจิก แกนนำแนวร่วมประชาธิปไตยต่อต้านเผด็จการแห่งชาติ (นปช.) เป็นจำเลยในความผิดฐานหมิ่นประมาท ดูหมิ่น แสดงความอาฆาตมาดร้ายพระมหากษัตริย์ กรณีวันที่ 29 มี.ค.53 จำเลยปราศรัยที่เวที นปช.เชิงสะพานมัฆวานรังสรรค์ ดูหมิ่นพระมหากษัตริย์ ทำให้เสื่อมเสียพระเกียรติยศ คดีนี้ศาลชั้นต้นและศาลอุทธรณ์พิพากษาจำคุก 2 ปี ไม่รอการลงโทษ เมื่อถึงเวลาทนายความนายยศวริศ ยื่นใบรับรองแพทย์จำเลยปวดท้องไม่สามารถมาศาลได้ จึงขอเลื่อน โดยศาลพิจารณาให้เลื่อนไปเป็นวันที่ 7 มี.ค.60,เมื่อเวลา 09.30 น. พ.ต.โสภณ ภักดิ์เกษม ผบ.ร้อย พัน.พัฒนา 3 จ.เชียงใหม่ นำกำลังทหาร ร่วมกับ พ.อ.เรืองฤทธิ์ เชฎศิริ คสช.ทบ. พ.ต.อ.อภิวัชร์ ไชยศรีสุทธิ์ ผกก.สภ.เมืองเชียงใหม่ เจ้าหน้าที่ กสทช.และฝ่ายปกครอง นำหมายศาลจังหวัดเชียงใหม่ เลขที่ ค.501/59 ลงวันที่ 14 ธ.ค.59 เข้าค้นบ้าน 2 ชั้น เนื้อที่ราว 100 ตร.ว. เลขที่ 72/65 ถนนทิพเนตร ต.หายยา อ.เมืองเชียงใหม่ ลักลอบเปิดสถานีวิทยุชุมชน วิหคเรดิโอ ความถี่ FM 89.0 MHz โดยไม่ได้รับอนุญาต มีนายเทอดศักดิ์ เจียมกิจวัฒนา แกนนำคนเสื้อเหลืองภาคเหนือเป็นเจ้าของบ้าน ขณะเข้าตรวจค้นพบไม่พบนายเทอดศักดิ์ พบเพียงนายเอกชัย วิไลวรรณ อายุ 40 ปี อ้างเป็นคนดูแลบอก นายเทอดศักดิ์ไปอัดรายการนอกพื้นที่ โดยเจ้าหน้าที่ได้ยึดอุปกรณ์เครื่องส่งและเสาอากาศ โดยการตรวจค้นไม่พบคลิปที่นายเทอดศักดิ์วิพากษ์วิจารณ์การเมืองและสถาบันที่เผยแพร่ทางยูทูบ,วันเดียวกัน นายพีระพล ประจวบเหมาะ กำนันตำบลหาดขาม อ.กุยบุรี จ.ประจวบคีรีขันธ์ เปิดเผยว่า เมื่อวันที่ 14 ธ.ค. นายสำเภา ประจวบเหมาะ อายุ 85 ปี บิดา อดีต รมช.กระทรวงเกษตรและสหกรณ์ อดีต ส.ส.ประจวบคีรีขันธ์ 9 สมัยจากพรรคชาติไทย และพรรคความหวังใหม่ ได้เสียชีวิตลงอย่าง สงบที่ รพ.ศิริราช ปิยมหาราชการุณย์ ด้วยอาการติดเชื้อในกระแสเลือด โดยเตรียมนำร่างของบิดากลับไปบำเพ็ญกุศลเป็นเวลา 7 วัน ที่วัดวังยาว อ.กุยบุรี จ.ประจวบคีรีขันธ์ โดยผู้สื่อข่าวรายงานว่า นายสำเภา ประจวบเหมาะ เกิดเมื่อวันที่ 21 พ.ค.2475 ลงเลือกตั้ง ส.ส.ครั้งแรก พ.ศ.2519 สังกัดพรรคชาติไทย และได้รับเลือกต่อเนื่องถึง 9 ครั้ง ต่อมาเมื่อปี 2539 ได้รับแต่งตั้งเป็น รมช.เกษตรฯ สมัยรัฐบาล พล.อ.ชวลิต ยงใจยุทธ อดีตนายกฯ
มีชัย ลดแรงต้าน ก.ม.พรรคการเมือง แบะท่าผ่อนปรนหลักเกณฑ์ล่าสมาชิกพรรค กรธ.ติดดาบ กกต.เพิ่ม อำนาจสอบสวน-ออกหมายเรียกคดีเลือกตั้ง กกต.แค่คนเดียวสั่งระงับยับยั้งได้ นายกฯลงพื้นที่ จ.สงขลา ลั่นไม่เคยเขียนกฎหมายรังแกใคร
ร่างรัฐธรรมนูญ,มีชัย ฤชุพันธุ์,พ.ร.บ.ประกอบรัฐธรรมนูญว่าด้วยคณะกรรมการการเลือกตั้ง,พิจารณาทบทวนใหม่,ข่าวหน้า1